钦定古今图书集成/明伦汇编/氏族典/第177卷 > 田弘正
## 钦定古今图书集成/明伦汇编/氏族典/第177卷 > 田弘正

按《唐书田弘正传》：“弘正字安道，幼通兵法，善骑射。承
嗣爱之，以为必兴吾宗，名之曰兴。季安时为衙内兵
马使同节度副使，封沂国公。季安侈汰，锐杀罚，弘正
从容规切，军中赖之，翕然归重。季安内忌，出为临清
镇将，欲因罪诛之。弘正阳痹痼，卧家不出，乃免。季安
死，子怀谏袭节度，召还旧职。怀谏委政于家奴蒋士”
则，措置不平，众怒，咸曰：“兵马使吾帅也！”牙兵即诣其
家迎之，弘正拒不纳，众哗于门。弘正度不免，遂到府，
杀士则及支党十馀人。于是图魏、博、相、卫、贝、澶之地，
籍其入以献，不敢署僚属而待王官。宪宗美其诚，诏
检校工部尚书，充魏博节度使。王承宗叛，诏弘正以
全师压境，破其众南宫。承宗惧，归穷于弘正，弘正表
诸朝，以献德、棣二州以谢，纳二子为质。俄而李师道
拒命，诏弘正进讨。贼平，以功加检校司徒、同中书门
下平章事。是岁，来朝，对麟德殿，眷劳殊等，进兼侍中，
擢其兄融为太子宾客、东都留司。穆宗立，王承元以
成德军请帅，帝诏弘正兼中书令，为节度使。弘正以
新与镇人战，有父兄怨，取魏兵二千自卫，入其军。时
天子赐钱一百万缗，不时至，军有怨言，弘正亲加抚
喻乃安。仍请留魏兵为纪纲，以持众心。度支崔倰吝
其禀，沮却之。长庆元年七月，归卫，卒于魏。是月军乱，
并家属将吏三百馀人皆遇害，年五十八。赠太尉，谥
忠愍。弘正幼孤，性忠孝，好功名，起楼聚书万馀卷，通
《春秋左氏》，与宾属讲论终日。客为著《沂公史例》行于
世。